钦定古今图书集成/明伦汇编/宫闱典/第011卷 > 汉
## 钦定古今图书集成/明伦汇编/宫闱典/第011卷 > 汉

### 高祖六年尊太公为太上皇

按《汉书高祖本纪》，“高祖，沛丰邑中阳里人也，姓刘氏。
母媪，尝息大泽之陂，梦与神遇，是时雷电晦冥，父太
公往视，则见交龙于上，已而有娠。汉元年二月，项羽
立沛公为汉王，五月，汉王定雍地，九月，遣将军薛欧、
王吸出武关，因王陵兵，从南阳迎太公、吕后于沛。羽
闻之，发兵距之阳夏，不得前。二年三月，汉王入彭城”，
项羽击汉军睢水上，大破汉军。审食其从太公、吕后
间行反，遇楚军，羽常置军中以为质。四年七月，项羽
自知少助食尽，汉遣陆贾说羽，请太公，羽弗听。汉复
使侯公说羽，羽乃与汉约，中分天下，割鸿沟以西为
汉，以东为楚。九月，归太公、吕后军，皆称万岁，乃封侯
公为平国君。五年二月，汉王即皇帝位。六年三月，上
归栎阳，五日一朝太公。太公家令说太公曰：“天亡二
日，土亡二王。皇帝虽子，人主也；太公虽父，人臣也。柰
何令人主拜人臣？如此，则威重不行。”后上朝，太公拥
篲迎门却行。上大惊，下扶太公。太公曰：“帝，人主，奈何
以我乱天下法！”于是上心善《家令》言，赐黄金五百斤。
夏五月丙午，诏曰：“人之至亲，莫亲于父子。故父有天
下，传归于子；子有天下，尊归于父。此人道之极也。前
日天下大乱，兵革并起，万民苦殃。朕亲被坚执锐，自
帅士卒，犯危难，平暴乱，立诸侯，偃兵息民，天下大安。
此皆太公之教训也。诸王、通侯、将军、群卿、大夫已尊
朕为皇帝，而太公未有号，今上尊太公曰太上皇。”

〈注〉师古曰：“太上，极尊之称也。皇，君也。天子之父，故号曰皇。不预治国，故不言帝也。”

九年，诸王朝太上皇于未央宫，上置酒为寿。

按《汉书高祖本纪》，“九年冬十月，淮南王、梁王、赵王、楚
王朝未央宫，置酒前殿，上奉玉卮为太上皇寿，曰：‘始
大人常以臣亡赖，不能治产业，不如仲力。今某之业
所就孰与仲多？殿上群臣皆称万岁，大笑为乐’。”
十年秋七月癸卯，太上皇崩，葬万年，赦栎阳囚死罪
以下。八月令诸侯王皆立太上皇庙于国都。

按：《汉书高祖本纪》云云。